## Odluka Ustavnog suda Republike Hrvatske broj: U-III-85/1994 od 31. ožujka 1998.

### NN 50/1998 (8.4.1998.), Odluka Ustavnog suda Republike Hrvatske broj: U-III-85/1994 od 31. ožujka 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Jadranko Crnić
te suci Zdravko Bartovčak, dr. Velimir Belajec, dr. Nikola Filipović, Ante
Jelavić Mitrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac i Mladen Žuvela, odlučujući o ustavnoj tužbi M.
D., H. S. i T. D., zastupanih po punomoćniku P. J., odvjetniku iz P., na
sjednici održanoj dana 31. ožujka 1998. godine, donio je slijedeću

## **ODLUKU**

Ustavna tužba T. D. se odbija.

## **RJEŠENJE**

Ustavna tužba M. D. i H. S. se odbacuje.

Ova će se odluka i rješenje objaviti u "Narodnim novinama".

Obrazloženje

Podnositelji ustavne tužbe M. D., H. S. i T. D., zastupani po punomoćniku
P. J., odvjetniku iz P., navode u ustavnoj tužbi da su im rješenjem Republičkog
vijeća za prekršaje, broj: C-450/93 od 15. prosinca 1993. godine, povrijeđena
ustavna prava iz članka 19. stavak 1. i članka 48. Ustava Republike Hrvatske,
jer da činjenično stanje nije pravilno utvrđeno te je pogrešno utvrđena
njihova prekršajna odgovornost dok rješenje nije utemeljeno na zakonu.

Ustavna tužba T. D. nije osnovana.

Ustavna tužba M. D. i H. S. nije dopuštena.

Uvidom u spis predmeta utvrđeno je da su poduzeće "T" d.o.o. iz M.,
kao pravna osoba i T. D., kao odgovorni djelatnik, rješenjem Komisije za
carinske prekršaje Carinarnice R., broj: P-520/93 od 21. srpnja 1993. godine,
oglašeni krivima zbog prekršaja iz članka 346. stavaka 1. i 2. točka 1.
Carinskog zakona ("Narodne novine", broj 53A/91).

Rješenjem Republičkog vijeća za prekršaje odbijena je žalba okrivljenika
kao neosnovana.

U ustavnoj tužbi podnositelji navode razloge kao u žalbi na prvostupanjsku
odluku, na koje navode im je u drugostupanjskoj odluci odgovoreno.

Smatraju da je osporeno rješenje nezakonito te da u žalbenom postupku
nije cijenjena činjenica da je Carinarnica u R. drugim rješenjem izmijenila
generalno rješenje Carinarnice o roku povratka privremeno uvezene robe
u smislu članka 290. stavak 3. Carinskog zakona.

Prema stanju spisa predmeta, a što navodi i ustavna tužba, do izmjene
generalnog rješenja došlo je nakon pokretanja prekršajnog postupka. Okrivljenici
u tom postupku zatražili su izmjenu generalnog rješenja tek kad je pokrenut
prekršajni postupak zbog neispunjenja obveza iz Carinskog zakona kako je
navedeno u generalnom rješenju 2701/91 po kojem im je odobren privremeni
uvoz radi oplemenjivanja i prerade određene robe pojedinačno navedene u
tom rješenju.

Prema odredbi članka 290. Carinskog zakona izmjene generalnog rješenja
korisnik je dužan zatražiti prije isteka roka za izvoz privremeno uvezene
robe, inače čini prekršaj.

S obzirom da je zahtjev za izmjenu generalnog rješenja 2701/91 podnesen
nakon tog roka (što okrivljenici u predmetu nisu niti poricali) nadležna
tijela su utvrdila da je počinjen prekršaj.

Ustavni sud je stoga utvrdio da nema povrede ustavnih prava podnositelja
ustavne tužbe iz članaka 19. i 48. Ustava Republike Hrvatske, jer je osporena
odluka kao i odluka prvostupanjskog tijela donesena na temelju važećih
zakonskih odredbi i u zakonom propisanom postupku.

M. D. i H. S. nisu sudjelovali u postupku u kojem su donesena osporena
rješenja, a s obzirom da je pravna osoba d.o.o. nisu niti vlasnici pravne
osobe. Stoga ovi podnositelji ustavne tužbe nisu osobe ovlaštene za njezino
podnošenje navedene u članku 28. Ustavnog zakona o Ustavnom sudu Republike
Hrvatske ("Narodne novine", broj 13/91), pa ustavna tužba u odnosu na njih
nije dopuštena.

Iz tih razloga, temeljem članaka 61. i 58. Poslovnika Ustavnog suda
Republike Hrvatske ("Narodne novine", 29/94), odlučeno je i riješeno kao
u izreci.

Odluka o objavi temelji se na odredbi članka 20. Ustavnog zakona o Ustavnom
sudu Republike Hrvatske.

Broj: U-III-85/1994
Zagreb, 31. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 50/1998-634